作者：吴潜
词牌/韵律：贺新郎

paragraphs: 宇宙原无外。
问当年、渠缘底事，强逃人世。
争似刘郎栽种后，长恁玄都观里。
何用羡、武陵溪水。
一见桃花还一笑，领春工、千古无穷意。
儿女恨，且收起。
洞中空阔多闲地。
但人间、羊肠九折，未能知此。
我已衰翁君渐老，那复颠张醉李。
看翻覆、雨阴风霁。
捱得清和时候了，舣扁舟、只待归来耳。
惟处静，解吾志。